En gruppe festende Distortion-gæster dansede på taget af en bil på Slotsgade på Nørrebro i København. Det skabte forargelse.

- Godt det ikke er min bil.

Sådan skriver Sam Madeleine Athena Conradsen i et opslag på Facebook, hvor hun også har lagt en video ud med disse let genkendelige Distortion-gæster, der åbenlyst begår hærværk mod en bil - de danser lystigt på taget af bilen mens de onsdag aften lytter til musik på Daily Dak-scenen på Slotsgade på Nørrebro i København.

- Har folk vitterligt ingen respekt for andres ting, spørger hun i Facebook-opslaget. Hun synes ikke, det åbenlyse hærværk er i orden.

- Uanset hvor dumt det er, at lade sin bil stå midt i en gadefest og klods op af en scene, giver det trods alt ingen ret for en flok unge mennesker, til at stille sig på taget og danse en kæmpe fordybning i den! Hvordan kan man overhoved gøre det, uden selv at tænke at der er noget galt, spørger hun.

Hos Københavns Politi bekræfter man, at man kender til episoden, og at bilen ikke var indregistreret.

- Vi har noteret, at nogle hoppede på en Citroën Berlingo i Slotsgade, og at tag og forrude skulle have taget skade. Bilen var ikke indregistreret og skulle have været transporteret væk tidligere. Den skulle være fjernet dernede fra nu, siger vagtchefen hos Københavns Politi til TV 2.

Tre sigtet for vold mod tjenstemand

Men tre personer blev sigtet for vold mod tjenestemand i forbindelse med episoden.

- Tre personer er sigtet for vold mod tjenestemand i forbindelse med den Berlingo, der blev hoppet på i Slotsgade. Men det er ikke sikkert, at vi beviser nok til at opretholde sigtelsen, fortæller Henrik Møller Jakobsen.

I alt anholdt Københavns Politi 12 personer på den første Distortion-dag, og det er vicepolitiinspektør Henrik Møller Jakobsen godt tilfreds med:

- Overordnet set er det jo helt fantastisk taget i betragtning af, at der er så mange tusinde mennesker samlet, siger han.

Henrik Møller Jakobsen forklarer, at flere af anholdelserne ikke havde noget at gøre med Distortion – en blev anholdt for at opholde sig illegalt i landet, mens en anden anholdt var efterlyst for et tyveri i 2015.

Københavns Politi modtog onsdag ingen meldinger om vold blandt de op mod 150.000 mennesker, der af arrangørerne menes at have været til Distortion på Nørrebro.

Dog efterforsker politiet en anmeldelse om voldtægt begået omkring midnat ved Dronning Louises Bro.